Završen summit Europske unije (21/6/03) - 2003-06-21
Formula uspješnosti Europe - i na domaćoj, i na međunarodnoj sceni - glasi: više međusobne koordinacije i suradnje
Solunski summit EU završen je prihvaćanjem svih očekivanih dokumenata, obilježen je javnom općom slogom sudionika sastanka i, naravno, započetim poslovima, poput europskog ustava, koji tek trebaju dobiti svoj konačan oblik. Večera na kraju summita okupila je ukupno 33 predsjednika odnosno premijera. Matematika buduće Velike Europe izgleda ovako: na svečanoj večeri, po zaključenju summita lidera Eurpske Unije, okupili su se, uz petnaest čelnika sadašnjih Unijinih članica, još deset lidera pristupajućih zemalja, potom iz dvije kandidatske države s pregovorima, jedne bez pregovora te, konačno, pet zapadnobalkanskih zemalja, ukupno tridesetrroje ljudi na najvišim funkcijama, uključujući predsjednika RH Stipu Mesića. Solunski je summit završen, preostaje još, za države članice, marginalan posao dijaloga sa zapadnim Balkanom. Summit je detaljno i pažljivo pripreman tako da nije bilo isuviše neslaganja, pogotovo ne javnog. Ako ništa drugo, Europsko je vijeće pokazalo da se znade dogovarati i da će se u novim uvjetima 25 plus država baš taj osjećaj suradnje i neizbježnosti popuštanja za korist cjeline još morati razvijati. Jer, summit jeste prihvatio nacrt europskog ustava po kome bi ta Velika Europa nesmetano funkcionirala, no prava bitka oko sadržaja , preraspodjele moći i utjecaja tek predstoji. Europsko je vijeće odbacilo ideju Velike Britanije o logorima za azilante van Unijinih granica ali će na njoj i dalje insistirati Britanija i Danska. Promoviran je prvi nacrt europske sigurosne i obrambene doktrine koju do daljnjega neće podržati neutralne članice Unije. Francuzi su zadovoljni jer je Europsko vijeće dalo zeleno svjetlo Jean Claude Trichetu za mjesto predsjednika Središnje europske banke. Stvaranje Velike Europe ugovor je između ljudi a ne država, istaknuli su lideri. Preostali kandidati vrednovati će se po vlastitim dosezima a vlaku se, sa specijalnim statusom sličnim kandidatskom, ali bez materijalne potpore koja je pripomogla integracijama kandidata, pridružuje pet država zapadnog Balkana. Ne jedan je lider samokritički priznao novinarima da formula uspješnosti Europe - i doma i na međunarodnoj sceni - glasi: više međusobne koordinacije i suradnje. Razmjena podataka i pomoć poboljšavati će nadzor vanjskih granica i sprečavanja šverca ljudima uspješnije od svih drastičnih, spornih mjera poput navodno odbačenog koncepta logora za azilante. Transatlantsko partnerstvo na ravnopravnim osnovama od temeljnog je značaja Europljanima, i s tim stavom Unijini predstavnici putuju na summit sa SAD 25. lipnja. Europsko je vijeće istaknulo značaj borbe s bolestima ali se nije dogovorilo koji će iznos unijeti u borbu s AIDS-om. Ponovno je podržan stalni sud za ratne zlolčine jer je on za Uniju "značajan korak u provedbi međunarodnog humanitarnih zakona i ljudskih prava". "Srednji se istok suočava s povijesnom prilikom za mir i ovu priliku ne smijete propustiti", poručeno je iz Porto Carrasa. S manje izgreda, razbijenih glava i izloga na ulicama od očekivanoga zaključen je summit čiji će finalni dio morati odraditi potencijalne, buduće članice.